[{"text_idx": "#000002", "text": "2021eko Gobernu programaren gauzatzearen laburpena (PDF)"}, {"text_idx": "#000003", "text": "Eraso sexistarik gabeko uda aldarrikatuko..."}, {"text_idx": "#000004", "text": "Eraso sexistarik gabeko uda aldarrikatuko dute euskal erakundeek Beldur Barik programaren bidez"}, {"text_idx": "#000006", "text": "Emakundek, foru-aldundien eta EUDELen laguntzarekin, bultzatzen duen programak uda garaian errespetuan eta berdintasunean oinarritutako jarrerak bultzatzeko kanpaina abiatu du\nKartel bat eta eraso sexistak prebenitzeko gida jarri da udalen eskuetan\nNeskei zuzendutako autodefentsa ziber-feministari buruzko tailer bat eta mutilei zuzendutako ligoteo sanoari buruzko beste bat jarri dira martxan"}, {"text_idx": "#000008", "text": "Izaskun Landaida, Emakundeko zuzendariak adierazi duenez, \u201ceraso sexistak prebenitzea guztion kezka da: herritarrena eta erakundeena, bereziki tokiko eremuko erakundeentzat, hiritarrengandik gertuen daudelako. Helburua da jarrera aktiboa sustatzea gazteen artean emakumeak errespetatzen ez dituen edozein adierazpen fisikoren edo hitzezkoren kontra eta errespetua, berdintasuna eta autonomian oinarritutako jarreren alde. Hiritar guztiei ere egiten zaie deia euren inplikazio eta jarrera aktiboarekin, udan jarrera sexistarik gabeko espazioak sortarazten laguntzeko\u201d."}, {"text_idx": "#000009", "text": "Materialen artean, kartel bat, \u201cEraso sexistarik gabeko egunak eta gauak\u201d izeneko gida eta udako kanpaina honen barruan antolatu diren bi tailerren inguruko informazioa eta kartelak bidali zaizkie: mutilei zuzendutako ligoteo sanoari buruzko tailerra, Peio Saez de Lafuentesek eta Javi Molinak eskainiko dutena ekainaren 30ean 12:00etatik 13:30ak bitartean (Izen-ematea doakoa da eta honako esteka honetan egin ahal izango da ekainaren 25era arte: bit.ly/LigoteoTailerra), eta neskei zuzendutako \u2018Autodefentsa Ziberfeminista\u2019 tailerra, Emoki elkarteak eskainiko duena uztailaren 1ean 12:00etatik 13:30ak bitartean zoom plataformaren bidez (Izen-ematea doakoa da eta honako esteka honetan egin ahal izango da ekainaren 25era arte bit.ly/AutodefentsaZiberFeminista). Honekin batera, Beldur Bariken irudiarekin musukoak, txapak eta telazko poltsak egiteko proposamenak ere bidali zaizkie eta baita spotifyko kantuen zerrenda bat."}, {"text_idx": "#000010", "text": "Udalei bidalitako material hauekin, indarkeriaren kontrako irudi bateratu bat bilatzeaz gain, lortu nahi da herrietan lan-prozesu ezberdinak sortzen joatea, gazteekin, aisialdi-giroetan eman daitekeen indarkeria sexuala antzemateko, prebenitzeko eta hari aurre egiteko banakako zein taldeko erantzunak garatzeko."}]